CELEX: 62021TN0436
Language: mt
Date: 2021-07-16 00:00:00
Title: Kawża T-436/21: Rikors ippreżentat fis-16 ta’ Lulju 2021 – Veen vs Europol

25.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 431/42
            
         
      Rikors ippreżentat fis-16 ta’ Lulju 2021 – Veen vs Europol
      (Kawża T-436/21)
      (2021/C 431/50)
      Lingwa tal-kawża: is-Slovakk
      
         Partijiet
      
      
         Rikorrent: Leon Leonard Johan Veen (Oss, il-Pajjiżi l-Baxxi) (rappreżentant: T. Lysina, avukat)
      
         Konvenut: L-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol)
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tordna lill-Unjoni Ewropea, irrappreżentata mill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol), tħallas is-somma ta’ EUR 50 000 lir-rikorrent;
               
            
                  —
               
               
                  tikkundanna lill-konvenuta għall-ispejjeż tal-proċedura sostnuti mir-rikorrent.
               
            
         Motivi u argumenti prinċipali
      
      Insostenn tar-rikors tiegħu għar-responsabbiltà mhux kuntrattwali, ippreżentat skont l-Artikoli 268 u 340 tat-Trattat dwar il-Funzjonament tal-Unjoni Ewropea u l-Artikolu 50(1) tar-Regolament (UE) 2016/94 tal-Parlament Ewropew u tal-Kunsill (1), ir-rikorrent jinvoka motiv wieħed ibbażat fuq l-ipproċessar b’mod mhux konformi mal-liġi min-naħa tal-konvenuta, tad-data personali tar-rikorrent.
      Fil-motiv tiegħu ir-rikorrent isostni li, mal-att tal-investigazzjoni, bħala prova fi proċeduri kriminali kontra r-rikorrent fir-Repubblika tas-Slovakkja, il-konvenuta annettiet rapport imfassal minnha li jinkludi informazzjoni dwar ir-rikorrent li hija falza, negattiva u mhux issostanzjata minn provi, u dan wassal għall-avveniment dannuż. Huwa jsostni li bħala riżultat ta’ dan, l-unur u r-reputazzjoni tiegħu ġew ippreġudikati u d-dritt tiegħu għall-ħajja tal-familja ġie miksur. Id-dannu morali li r-rikorrent jistma għal EUR 50 000 għalhekk irriżulta minn rabta kawżali mal-avveniment dannuż.
      
         (1)  Regolament (UE) 2016/794 tal-Parlament Ewropew u tal-Kunsill tal-11 ta’ Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU 2016, L 135, p. 53).